22/12/2011 | Administración LocalMunicipal
Touro
Aprobación do Regulamento de honras e distincións no Concello de Touro

Transcorrendo o prazo legal de exposición ao público da aprobación inicial do regulamento de honras e distincións no Concello de Touro, sen que se presentasen reclamacións, publícase aos efectos legais correspondentes, o regulamento definitivo e o acordo da aprobación. Na sesión do Pleno celebrada o día 30 de setembro de dous mil once adoptouse o seguinte acordo: “IV.–REGULAMENTO DE HONORES E DISTINCIÓNS Dáse conta do expediente instruído para a aprobación do regulamento de honores e distincións. Visto o informe favorable da comisión correspondente, o Pleno, por unanimidade, acorda: Primeiro. –Aprobar inicialmente a ordenanza reguladora do regulamento de honores e distincións que transcrita literalmente di: “REGULAMENTO DE CONDECORACIÓNS, HONRAS E DISTINCIÓNS. CAPÍTULO I.–DOS TÍTULOS, HONRAS E CONDECORACIÓNS OFICIAIS DO CONCELLO DE TOURO. Artigo 1. –Para a concesión das distincións honoríficas a que se refire o presente regulamento, seguirase o procedemento que se establece nas disposicións que se conteñen na normativa desta disposición e aquelas outras que sexan de xeral aplicación. Artigo 2. –Tódalas distincións ás que se fai referencia neste regulamento teñen carácter exclusivamente honorífico sen que lle outorguen ningún dereito administrativo ou de carácter económico a aquelas persoas ou entidades que sexan destinatarias das mesmas. CAPÍTULO II: DAS FORMALIDADES PARA A CONCESIÓN DE DISTINCIÓNS HONORÍFICAS. Artigo 3. –Para a concesión de calquera honra ou distinción que estea dentro deste regulamento será precisa a apertura dun expediente no que se acrediten os méritos e circunstancias que concorren nas persoas ou entidades, e se fagan constar os méritos ou circunstancias que xustifiquen o seu outorgamento. Artigo 4. –A tramitación para outorgar calquera das distinción ou título honorífico deberá ser secreta e levarse dilixentemente, non poderá darse información ningunha mentres se tramita o expediente, nin figurar nos extractos da sesión, nin expedir certificacións ningunha ata que o acordo sexa firme. Artigo 5. –O Concello poderá privar das distincións que son obxecto deste regulamento, calquera que sexa a data na que se concedese, a aquelas persoas ou entidades quen incorran en faltas que aconsellen esta medida, a ese obxecto deberá realizarse un expediente que acredite as circunstancias que motivaron a privacións dos honores ou distincións. CAPÍTULO III: DOS TÍTULOS DE FILLO PREDILECTO E DE FILLO ADOPTIVO DE TOURO. Artigo 6. –O título de fillo predilecto de Touro só poderá ser concedido os nacidos en Touro, que destaquen polas súas calidades persoais e singularmente polos seus servizos en beneficio, mellora e honra de Touro, tendo acadado prestixio e consideración en xeral. O nomeamento de fillo adoptivo poderá concederse a persoas que, sen haber nado en Touro, reúnan os méritos e circunstancias descritas anteriormente. Ámbolos títulos poderán ser concedidos como homenaxes póstumos a personalidades falecidas nas que concorresen os méritos citados. Artigo 7. –A concesión do título de fillo predilecto e fillo adoptivo de Touro haberá de acordarse, logo de expediente acreditativo dos seus merecementos, a proposta do alcalde polo Pleno co voto favorable da maioría absoluta dos membros da corporación municipal. Artigo 8. –Unha vez aprobada a concesión do título de fillo predilecto ou de fillo adoptivo, a corporación acordará a data na que se realizará unha nova sesión plenaria para proceder a entrega, nun acto solemne, no salón de sesións da Casa Consistorial. Artigo 9. –Os títulos de fillo predilecto e fillo adoptivo de Touro, darán dereito a quen os ostenten, a ocupar un lugar preferente nos actos organizados polo Concello. CAPÍTULO IV: DO NOMEAMENTO DE MEMBROS HONORARIOS DO CONCELLO DE TOURO. Alcalde ou alcaldesa honoraria: Artigo 10. –Para acadar este título deberán ser posuidores de evidentes méritos e calidades persoais e ter un recoñecemento público ademais de ter ocupado o cargo de alcalde ou alcaldesa de Touro, non podendo outorgarse mentres estea en activo senón cando xa non estea ocupando o cargo de rexedor municipal. Este nomeamento será a máis alta distinción que outorgue o Concello de Touro ás persoas que así o requira a corporación por acordo da maioría absoluta, non podendo outorgarse máis nomeamento de alcaldes honorarios mentres vivan dous nomeados con este cargo. Trátase dun cargo que ten carácter vitalicio e o alcalde da corporación poderá encomendarlle funcións representativas cando haxa que exercelo fóra do termo municipal. Nos demais actos oficiais que realice o Concello, ocupará o lugar preferente que a corporación municipal sinale, e asistirá a eles levando a medalla acreditativa de honra que recibiu. Recibirá diploma, bastóns de mando da vila así como medalla corporativa. Concelleiro ou concelleira honoraria: Artigo 11. –O seu traballo ó fronte da administración ha de ter un recoñecemento público por medio dunha labor constante e con dedicación o Concello de Touro Para poder recibir este título ou distinción debe ter ocupado o cargo de concelleiro ou concelleira, e ao igual co título de alcalde ou alcaldesa honoraria, non poderá outorgarse mentres estea ocupando o cargo, senón unha vez que deixe o posto. Non se outorgarán máis títulos de concelleiros ou concelleiras honorarias mentres vivan cinco galardoados. O cargo será vitalicio, correspondéndolle as mesmas atribucións que lle encomende o alcalde ou alcaldesa da corporación, ó igual ca no caso de alcalde ou alcaldesa honoraria. Será galardoado con diploma e medalla corporativa. Título de embaixador ou embaixadora: Artigo 12. –Poderá ser outorgado a persoas que pola súa traxectoria vital e profesional destaquen por enriba dos demais e que leven alí por onde van o nome do Concello de Touro, así como dos seus lugares, parroquias e paraxes. As persoas ás que se lles conceda o título de embaixador ou embaixadora de Touro terán dereito a acompañar á corporación municipal nos actos ou solemnidades ós que esta concorra, ocupando o lugar que se lle sinale. CAPÍTULO V: DA MEDALLA DE OURO DE TOURO. Artigo 13. –A medalla de ouro de Touro terá a consideración da condecoración municipal máis distinguida polo que, respondendo a esta singularidade reservarase a súa concesión ós casos máis excepcionais de méritos extraordinarios que concorran en personalidades, entidades ou corporacións municipais, nacionais ou estranxeiras, que polos seus méritos e servizos prestados ao municipio poidan ser considerados polo Concello dignos de tódolos merecementos. A medalla poderá ser outorgada a unha persoa física ou a unha persoa xurídica. Artigo 14. –Tramitado o expediente e redactada a proposta definitiva, se esta fose favorable, remitirase ao pleno e a corporación deberá pronunciarse, sendo necesaria para a súa aprobación o voto favorable da maioría absoluta da corporación. Artigo 15. –O outorgamento desta condecoración, quedará referendado polo acto de entrega dos correspondentes diplomas e medalla de solapa se a houbese. O acto terá a mesma solemnidade que as demais distincións ofrecidas polo Concello. As medallas, axustaranse ó modelo oficial que o propio Concello ten regulado. CAPÍTULO VI: DO RECOÑECEMENTO DOS SERVIZOS PRESTADOS. Artigo 16. –Os funcionarios que destacaran pola súa entrega e dedicación no desenvolvemento dos seus cometidos poderán recibir a medalla de ouro polos seus servizos cando prestaran polo menos trinta anos sen nota desfavorable no seu expediente. Poderán optar á medalla de prata polos servizos prestados cando levasen, polo menos vinte anos de servizos nas mesmas condicións. Excepcionalmente poderase outorgar a quen leve menos de trinta anos de servizos sempre que se acredite fehacientemente unha dedicación especial a administración municipal no Concello de Touro. Artigo 17. –Os diversos órganos da corporación poderán formular un voto de agradecemento ou expresar o seu recoñecemento á labor desempeñada polo persoal municipal cando esta se desenvolvese con eficacia e dedicación. Tamén poderán expresar o seu voto de recoñecemento os particulares que colaborasen meritoriamente coa corporación. CAPÍTULO VII: DA DENOMINACIÓN DE ESPAZOS PÚBLICOS, DA INSTALACIÓN DE ESTATUAS E MONUMENTOS, DA REALIZACIÓN DE ACTOS DE HOMENAXE. Artigo 18. –Os acordos para a denominación de espazos públicos para a colocación de estatuas e monumentos e para a realización de actos de homenaxe promovidos polo Concello adoptaranse polo pleno co voto favorable da maioría dos asistentes en sesión convocada para o efecto. Artigo 19. –No caso en que a denominación referida no artigo anterior recaese nunha persoa viva deberá contarse co voto unánime de tódolos membros da corporación asistentes a sesión na que se trate o referido asunto. Artigo 20. –O cumprimento dos acordos anteriores realizarase en acto público, que será anunciado con anterioridade co obxecto de dar publicidade o mesmo. CAPÍTULO VIII: DO PROCEDEMENTO. I) Procedemento xeral. Artigo 21. –Tódalas iniciativas e suxestións para a aplicación deste regulamento dirixiranse por escrito, con carácter reservado, á Alcaldía. Artigo 22. –A instrución do expediente corresponderá á comisión de honras e distincións que practicará unha información exhaustiva e determinará, por unanimidade, o título, condecoración ou distinción que se lle deba outorgar ao homenaxeado. Artigo 23. –Rematada a instrución do expediente e tamén o prazo concedido para o efecto, remitirase á Alcaldía que, de non existir acordo da comisión poderá arquivalo ou noutro caso remitirase o expediente ao pleno coa súa proposta. Artigo 24. –As votacións que realicen os diversos órganos colexiados da corporación nestes expedientes poderán ser secretas. Artigo 25. –No caso de que o acordo ou resolución fose negativo non se expedirá copia ou certificación ningunha nin se utilizarán os informes e antecedentes para finalidade allea, baixo a responsabilidade de quen infrinxa este precepto. II) Procedementos especiais. Artigo 26. –Por razóns de urxencia e oportunidade, con carácter excepcional, e sempre que os méritos do homenaxeado fosen notorios o presidente da corporación municipal poderá remitir directamente ao pleno a proposta razoada do outorgamento do título, condecoración ou distinción correspondente. Artigo 27. –Os grupos municipais poderán presentar directamente ao pleno as propostas sobre a denominación de espazos públicos, non podendo recaer acordo en tanto non sexan informadas pola comisión de honras e distincións. CAPÍTULO IX: DO LIBRO DE REXISTRO DE DISTINCIÓNS HONORÍFICAS. Artigo 28. –A secretaría da corporación vixiará que se leve un libro rexistro, dividido en tantas seccións como sexan as honras, condecoracións e distincións establecidas neste regulamento, no que se inscribirán cronoloxicamente as circunstancias correspondentes ós favorecidos, a razón e a data da concesión. CAPITULO X: DO LIBRO DE VISITAS E RECEPCIONS. Artigo 29. –Crearase un libro de vistas e recepcións no que as autoridades e persoas ou representantes de institucións que visiten o Concello de Touro, poderán firmar as dedicatorias que estimen convenientes. O libro terá un formato que permita a realización das firmas e dedicatorias con suficiente solemnidade. DISPOSICIÓNS ADICIONAIS. Primeira. –O pleno da corporación poderá acordar a limitación e concesión de honras, distincións e condecoracións cando sexa excesivo o número das mesmas, podendo empanar a súa relevancia ou cando así o estime conveniente para a racionalización do seu outorgamento. Segunda. –O Concello poderá privar das distincións que sexan obxectivos deste regulamento, calquera que fose a data da concesión, a quen incorra en faltas que aconsellen esta medida extrema. A privación deberá xuntar os mesmos votos favorables que os esixidos para a súa concesión. ANEXOS AO REGULAMENTO. Texto do pergameo para fillos adoptivos: O Concello Touro, no desexo de que quede constancia do seu agradecemento e interpretando o sentir dos seus veciños, hónrase concedendo a D./D.ª. O título de fillo adoptivo Touro, como público recoñecemento aos méritos contraídos a través da súa conduta observada en pro dos intereses morais e materiais deste municipio. Touro, a. de. de. O alcalde/esa, O secretario/a, Texto do pergameo para os títulos de rexedor (alcalde ou alcaldesa, concelleiro ou concelleira, embaixador ou embaixadora honorario/a): O Concello de Touro, no desexo de que quede constancia do seu agradecemento e interpretando o sentir dos veciños, hónrase conceder a. Don/dona. O título de rexedor/a (alcalde/alcaldesa, concelleiro/concelleira, embaixador/embaixadora) honorario/a, como público recoñecemento ós méritos contraídos a través da súa conduta observada en pro dos intereses morais e materiais deste municipio. Touro,. de. de. O alcalde/esa, O secretario/a, Diploma: O alcalde da corporación municipal de Touro, D., en cumprimento do acordo plenario de …, que textualmente di … Concede a medalla de ouro do Concello de Touro a … Polo que expido este título, en Touro, a. de. de. O secretario/a, O alcalde/esa, Características da medalla de ouro de Touro: A súa forma e dimensións serán as seguintes: Terá un diámetro de polo menos seis centímetros, e na mesma figurará obrigatoriamente o escudo do Concello de Touro.” Segundo. –Publicar no taboleiro de anuncios do Concello e no Boletín Oficial da provincia anuncio de aprobación do regulamento por prazo de 30 días, ao obxecto de que se poidan presentar as reclamacións que se estimen oportunas, e se poida examinar o expediente polos interesados, de conformidade co establecido no artigo 49 da Lei 7/1985, do 2 de abril, de bases de réxime local. Terceiro. –Finalizado o prazo de exposición ao público, resolveranse as reclamacións que se houberan presentado, aprobando a redacción definitiva do regulamento. No caso de que non se houberan presentado reclamacións, entenderase definitivamente adoptado o acordo, publicándose, en todo caso, no Boletín Oficial da Provincia o texto íntegro do regulamento. Cuarto. –Autorizar ao señor alcalde para a execución e tramitación do presente acordo.” Touro, a 1 de decembro de 2011. O alcalde Ignacio Codesido Barreiro